paragraph_text: Nakon školovanja u Kastvu (pučka škola), Viškovu, Rijeci (gimnazija), Zagrebu (gimnazija), Gorici i Trstu, službuje kao svećenik u Umagu i Crnom Vrhu, a kao profesor vjeronauka u Trstu. Rano usvaja ideje ilirizma. Smatra se da je to primio zajedno s bratom kad su se školovali u Zagrebu. Uz biskupa Jurja Dobrilu i D. Vitezića nositelj je hrvatskih političkih pokreta Istre i kvarnerskih otoka 70-ih godina. Godine 1870. pokreće list Naša sloga i do smrti ostaje jedan od njegovih glavnih urednika. Djela je objavio u Našoj slozi i Nevenu. Poznati junaci njegovih djela su Jurina i Franina, dva zamišljena istarska seljaka, koji razgovaraju na kastavskoj čakavštini.